Die risiko van tweedehandse rook vir kinders en volwassenes - WelstandWelstand
Tuis / Advies / Die risiko van tweedehandse rook vir kinders en volwassenes
Die risiko van tweedehandse rook vir kinders en volwassenes
Baie pogings word aangewend om teen die rookgewoonte te waarsku. Pakkies toon almal die waarskuwing dat dit gewoontevormend is, kanker kan veroorsaak en oorhoofs skadelik is vir jou gesondheid.
Alhoewel die regering steeds strenger wette teen rook instel, word tweedehandse rook nie naastenby met dieselfde erns as normale, direkte rook benader nie. Dit is natuurlik moeilik om oral beheer uit te oefen.
Wat is tweedehandse rook presies en wat is die oorsprong daarvan? “Tweedehandse rook is die kombinasie van rook wat aan die punt van ʼn brandende sigaret voorkom en die rook wat ʼn roker uitasem,” sê die Centers for Disease Control and Prevention (CDC) in die VSA.
Gevare vir volwasse nie-rokers
“Om in die nabyheid van tabakrook te wees, is nadelig vir jou, selfs al is dit iemand anders se rook,” sê dr. William Blahd op die medieseadvieswebwerf WebMD. “Wanneer iemand ʼn sigaret rook, eindig die meeste van die rook nie in hulle longe op nie. Dit gaan direk die lug in, waar enigiemand dit kan inasem. Rook word in baie openbare plekke verbied, maar baie mense word steeds blootgestel aan tweedehandse rook, veral kinders wat by ouers woon wat rook. Selfs mense wat probeer om versigtig te wees met die manier waarop hulle ʼn sigaret aansteek, beskerm nie diegene rondom hulle nie.”
Om op te som, jy hoef nie te rook om blootgestel te wees aan die risiko’s van rook nie. Jy hoef net baie naby vriende, familie en kollegas te wees wat dit wel doen.
Sommige syfers en nommers lig hierdie risiko toe wanneer van nader beskou.
Volgens die Kankervereniging van Suid-Afrika (Kansa) asem ʼn nie-roker wat vir agt ure in ʼn rookgevulde vertrek sit net soveel chemikalieë in wat kanker veroorsaak asof hy of sy 36 sigarette gerook het.
Tabak en tweedehandse rook bevat meer as 4500 chemikalieë, sê Kansa. Die CDC beweer dat tweedehandse rook meer as 7000 chemikalieë bevat, waarvan honderde toksies is en ongeveer 70 kanker kan veroorsaak.
Blahd redeneer dat blootstelling aan tweedehandse rook die risiko met soveel as 30% verhoog dat ander longkanker en ander tipes kanker sal ontwikkel.
Rook is sleg vir jou hart en maak jou bloed “taaier”, verhoog jou “slegte” cholesterol en beskading die voering van jou bloedvate. “Uiteindelik kan hierdie verandering dit vir jou waarskynliker maak om ʼn hartaanval of beroerte te kry.”
CDC sê dat nie-rokers wat tuis of by die werk aan tweedehandse rook blootgestel word, verhoog hulle risiko vir hartsiektes met 25-30% en die risiko vir ʼn beroerte met 20-30%.
Risiko’s vir kinders
Dit is nie slegs aan volwassenes wat tweedehandse rook ernstige skade berokken nie; dit is ʼn besondere bedreiging vir kinders aangesien hulle op ʼn kwesbare stadium van hulle lewens is. “Om te rook wanneer jou kinders teenwoordig is, kan hulle risiko vir wiegiedood, ‘gom-oor’ (die algemeenste vorm van doofheid by kinders), asemhalingsiektes soos asma, middeloor- en bors-infeksies verhoog. Dit mag self in later jare kanker veroorsaak,” sê Kansa.
“As jy ʼn roker is, moenie jou kind aan jou rook blootstel nie, veral nie in beperkte areas binnenshuis en in motors nie.”
Kansa en die American Lung Association stel dit verder dat blootstelling aan tweedehandse rook sowel as swangerskap gekoppel word aan miskrame, lae gewig by geboorte, en doodgebore babas. Babas wat tweedehandse rook inasem, loop ʼn groter risiko van wiegiedood, wat die CDC beskryf word as “die skielike, onverklaarbare dood van ʼn baba in die eerste lewensjaar”. Dit is die grootste oorsaak van dood in andersins gesonde babas.
Laastens, aamborstigheid en ʼn gehoes is die algemeenste in kinders wat aan tweedehandse rook blootgestel word en kan tot asma-aanvalle lei.
American Lung Association, 2019, “9 of the worst diseases you can get from second-hand smoke”, https://www.lung.org/our-initiatives/tobacco/reports-resources/sotc/by-the-numbers/9-of-the-worst-diseases-you.html.
Cansa, 2019, “Second hand smoke”, https://www.cansa.org.za/second-hand-smoke/.
Centers for Disease Control and Prevention, 17 January 2018, “Health effects of second-hand smoke”, https://www.cdc.gov/tobacco/data_statistics/fact_sheets/secondhand_smoke/health_effects/index.htm.
William Blahd, 14 July 2017, “The effects of secondhand smoke”, https://www.webmd.com/smoking-cessation/effects-of-secondhand-smoke.
Dinsdag | 22 Oktober | 2019
Hoe om jou tande effektief te versorg
Fokus op metastatiese borskanker
Alles wat jy moet weet oor allergieë
Die gevare van té vinnig té veel drink
Huis opgee beteken baie onsekerheid